b"\n_START_ARTICLE_\nYamil\xc3\xa9 Aldama\n_START_SECTION_\n\xe2\x80\x932000 (Kuuba)\n_START_PARAGRAPH_\nYamil\xc3\xa9 Aldama on seitsenlapsisen perheen kuudes lapsi. H\xc3\xa4n aloitti urheilu-uransa alakoulussa 12-vuotiaana, ja pian t\xc3\xa4m\xc3\xa4n j\xc3\xa4lkeen siirtyi urheilukouluun. Vuonna 1988 h\xc3\xa4n voitti korkeushypyn kultamitalin Keski-Amerikan ja Karibian nuorten mestaruuskisoissa. Aldama ajatteli, ettei h\xc3\xa4n ole tarpeeksi pitk\xc3\xa4 menesty\xc3\xa4kseen korkeushypyss\xc3\xa4, ja vaihtoi seitsenotteluun. H\xc3\xa4n voittikin vuonna 1993 seitsenottelun Jos\xc3\xa9 Barrientosin muistokisoissa ja hypp\xc3\xa4si korkeutta 188._NEWLINE_Vuonna 1994 Aldama kokeili kolmiloikkaa ja hypp\xc3\xa4si 13,29 metri\xc3\xa4. Kaksi vuotta my\xc3\xb6hemmin vuonna 1996 h\xc3\xa4n voitti Iberoamerikan mestaruuskisoissa Medelliniss\xc3\xa4, Kolumbiassa kolmiloikan tuloksella 14,39. My\xc3\xb6hemmin h\xc3\xa4n paransi enn\xc3\xa4tyst\xc3\xa4\xc3\xa4n 14,43:een ja p\xc3\xa4\xc3\xa4si mukaan 1996 Atlantan kisojen olympiajoukkueeseen. H\xc3\xa4n kuitenkin joutui j\xc3\xa4tt\xc3\xa4m\xc3\xa4\xc3\xa4n kisat v\xc3\xa4liin loukkaantumisen takia._NEWLINE_Vuonna 1997 Aldama voitti ensimm\xc3\xa4isen Kuuban mestaruutensa kolmiloikassa. Pariisin sis\xc3\xa4ratojen MM-kisoissa samana vuonna h\xc3\xa4n sijoittui kuudenneksi tuloksella 14,28 ja voitti Keski-Amerikan ja Karibian mestaruuskisojen hopeaa tuloksella 14,12. Ateenan MM-kisoissa h\xc3\xa4n ei kuitenkaan p\xc3\xa4\xc3\xa4ssyt loppukilpailuun hyp\xc3\xa4tty\xc3\xa4\xc3\xa4n karsinnassa 14,09._NEWLINE_Vuonna 1998 Aldama hypp\xc3\xa4si 14,55 ja voitti j\xc3\xa4lleen Iberoamerikan mestaruuden Lissabonissa tuloksella 14,07. Lis\xc3\xa4ksi h\xc3\xa4n voitti kultaa Keski-Amerikan kisoissa. Yleisurheilun maailmancupissa Johannesburgissa h\xc3\xa4n sijoittui tuloksella 14,29 kolmanneksi._NEWLINE_1999 sis\xc3\xa4ratojen MM-kisoissa Maebashissa Aldama sijoittui seitsem\xc3\xa4nneksi tuloksella 14,47. Samana vuonna h\xc3\xa4n sivusi Kuuban enn\xc3\xa4tyst\xc3\xa4 14,60 ja voitti Kuuban mestaruuden toukokuussa. Kaksi kuukautta my\xc3\xb6hemmin h\xc3\xa4n voitti kultaa Pan-Amerikan kisoissa enn\xc3\xa4tyksell\xc3\xa4\xc3\xa4n 14,77 ja elokuussa Sevillan MM-kisoissa saavutti hopeaa tuloksella 14,61. H\xc3\xa4nen kehityksens\xc3\xa4 ei jatkunut yht\xc3\xa4 nousuvoittoisena 2000 Sydneyn olympialaisiin tultaessa, joissa h\xc3\xa4n kuitenkin saavutti nelj\xc3\xa4nnen sijan tuloksella 14,30. H\xc3\xa4n voitti 2000 j\xc3\xa4lleen Kuuban mestaruuden.\n_START_SECTION_\n2001\xe2\x80\x932003\n_START_PARAGRAPH_\nVuonna 2001 Aldama muutti Lontooseen ja j\xc3\xa4i \xc3\xa4itiyslomalle saatuaan lapsen skotlantilaisen miehens\xc3\xa4 Andrew Doddsin kanssa. Koska h\xc3\xa4n asui ulkomailla, ei Kuuba antanut h\xc3\xa4nen kilpailla kansainv\xc3\xa4lisiss\xc3\xa4 kilpailuissa. Aldama yritti saada Britannian passia vuodeksi 2003, mutta ei kolmen vuoden karenssiajan takia olisi kyennyt kilpailemaan olympialaisissa tai MM-kisoissa._NEWLINE_Vuonna 2003 Havannassa suoritetun harjoitusrupeaman j\xc3\xa4lkeen Aldama ylitti Ostravassa 15 metri\xc3\xa4 11. naisena kautta aikain. H\xc3\xa4n ylitti 15 metri\xc3\xa4 viel\xc3\xa4 nelj\xc3\xa4 kertaa Kultaisen liigan kisoissa Oslossa ja Roomassa, jossa saavutti oman enn\xc3\xa4tyksens\xc3\xa4 sek\xc3\xa4 Pohjois- ja Keski-Amerikan sek\xc3\xa4 Karibian enn\xc3\xa4tyksen 15,29. Helmikuussa h\xc3\xa4n oli hyp\xc3\xa4nnyt Karlsruhessa alueen hallienn\xc3\xa4tyksen 14,88. Kuuban hallinto kuitenkin esti edustamasta maata 2003 Pariisin MM-kisoissa. Aldama p\xc3\xa4\xc3\xa4tti kautensa IAAF:n yleisurheilufinaalissa kakkossijaan tuloksella 14,99.\n_START_SECTION_\n2004\xe2\x80\x932010 (Sudan)\n_START_PARAGRAPH_\nTammikuussa 2004 Aldama sai Sudanin kansalaisuuden ja p\xc3\xa4\xc3\xa4si n\xc3\xa4in j\xc3\xa4lleen kilpailemaan kansainv\xc3\xa4lisiss\xc3\xa4 arvokilpailuissa. Sis\xc3\xa4ratojen MM-kisoissa Budapestissa h\xc3\xa4n hypp\xc3\xa4si uuden Afrikan enn\xc3\xa4tyksen 14,90, mik\xc3\xa4 riitti hopeasijaan maailmanenn\xc3\xa4tyksen 15,36 hyp\xc3\xa4nneen Ven\xc3\xa4j\xc3\xa4n Tatjana Lebedevan takana. Samana vuonna R\xc3\xa9thymnossa h\xc3\xa4n paransi uuden maanosansa enn\xc3\xa4tyksen lukemiin 15,21 ja voitti hein\xc3\xa4kuussa Brazzavillessa Afrikan-mestaruuden tuloksella 14,90. 2. elokuuta Linziss\xc3\xa4 h\xc3\xa4n paransi viel\xc3\xa4 Afrikan enn\xc3\xa4tyst\xc3\xa4 seitsem\xc3\xa4ll\xc3\xa4 sentill\xc3\xa4, lukemiin 15,28. 2004 Ateenan olympialaisissa Aldama sijoittui viidenneksi tuloksella 14,99. Koko kilpailun ajan h\xc3\xa4nell\xc3\xa4 oli vaikeuksia saada askelta sattumaan lankulle. Kauden p\xc3\xa4\xc3\xa4tteeksi h\xc3\xa4n oli kolmas IAAF:n yleisurheilufinaalissa. H\xc3\xa4n hypp\xc3\xa4si 2004 my\xc3\xb6s Sudanin korkeushyppyenn\xc3\xa4tyksen 185._NEWLINE_2005 MM-kisoissa Helsingiss\xc3\xa4 Aldama sijoittui nelj\xc3\xa4nneksi tuloksella 14,72. H\xc3\xa4n paransi Sudanin pituushyppyenn\xc3\xa4tyst\xc3\xa4 kahdesti tuloksin 577 ja 619. 2006 Moskovan MM-hallikisoissa h\xc3\xa4n saavutti pronssia loikittuaan 14,86. Saman vuoden elokuussa h\xc3\xa4n voitti Afrikan-mestaruuden Bambousissa tuloksella 14,71. Kauden p\xc3\xa4\xc3\xa4tteeksi h\xc3\xa4n sijoittui kolmanneksi sek\xc3\xa4 IAAF:n yleisurheilufinaalissa ett\xc3\xa4 maailmancupissa. Vuonna 2007 h\xc3\xa4n voitti kultaa Afrikan kisoissa Alger'ssa tuloksella 14,46, mutta karsiutui Osakan MM-kilpailujen loppukilpailusta. H\xc3\xa4n paransi Sudanin pituushyppyenn\xc3\xa4tyksen tulokseen 634._NEWLINE_Aldama sijoittui viidenneksi Valencian sis\xc3\xa4ratojen MM-kilpailuissa 2008 tuloksella 14,47. Toukokuussa h\xc3\xa4n sai hopeaa Addis Abeban Afrikan-mestaruuskilpailuissa loikittuaan 14,36. Pekingin olympialaisissa 2008 h\xc3\xa4n j\xc3\xa4i karsinnassa ilman tulosta. H\xc3\xa4n karsiutui loppukilpailusta my\xc3\xb6s Berliinin MM-kilpailuissa 2009 ja Dohan sis\xc3\xa4ratojen MM-kilpailuissa 2010.\n_START_SECTION_\n2011\xe2\x80\x93 (Britannia)\n_START_PARAGRAPH_\nVuonna 2010 Aldama sai Britannian kansalaisuuden. Daegun MM-kisoissa 2011 h\xc3\xa4n edusti Britanniaa ja sijoittui viidenneksi tuloksella 14,50. Istanbulin sis\xc3\xa4ratojen MM-kilpailuissa 2012 h\xc3\xa4n voitti maailmanmestaruuden tuloksella 14,82. Lontoon olympialaisissa h\xc3\xa4n sijoittui viidenneksi tuloksella 14,48."